VEGE!-KIRJAN GRILLATTU KASVISLASAGNE - Hannan soppa
Jos nyt aloittaisin tämän postauksen sanomalla, että tämä oli parasta lasagnea ikinä, niin en oikeesti liioittelis mitenkään kauheesti.
Kokkasin tätä pari viikkoa sitten syntymäpäivänäni ja tarjoilin italialaista ruokaa rakastaville ystävilleni. Keittelin kaikessa rauhassa bechamelia ja tomaattikastiketta ja grillasin vihannessiivuja parilapannulla. Taustalla soi lempparimusiikki ja mies vei vauvat pitkälle vaunulenkille siksi aikaa. Tää elämä tuppaa olemaan nykyään usein aika hektistä, joten tuollainen tovi omaa aikaa keittiössä omien ajatusten ja pannujen keskellä teki niin hyvää.
Lasagnen kaveriksi tein salaatin, jossa oli rucolaa, marinoitua punasipulia ja paahdettua kurpitsaa. Laseihin kaadettiin kepeää italialaista punaviiniä.
Resepti on Alex Niemisen ja Riikka Sukulan Vege!-kirjasta. Samaisen opuksen pizzapohjasta on tullut meidän luotto-ohje ja aika monta reseptiä lisää on korvamerkittynä ja lähdössä kokeiluun.
Vege! pitää sisällään simppeliä kasvisruokaa ja makumaailma on kotoisan suomalaisen lisäksi italialaista – ovathan Sukulat asuneet Italiassa jo vuosia. Myös itämaishenkisyyttä on havaittavissa ja siitähän minä tunnetusti tykkään. Kirjan kuvat on ottanut lahjakas Andrew Taylor. Suosittelen kirjaa lämpimästi vaikka pukinkonttiin, ihan sekasyöjillekin.
LASAGNE GRILLATUISTA VIHANNEKSISTA
300 g parmesania raasteena
n. 20 kpl lasagnelevyjä
1 tlk (400 g) säilöttyjä latva-artisokan sydämiä
Valmista ensin bechamel-kastike. Lämmitä maito kattilassa. Sulata voi toisessa kattilassa ja sekoita siihen jauhot. Älä anna seoksen ruskistua. Kaada lämmin maito voi-jauhoseokseen vähän kerrallaan koko ajan sekoittaen. Sekoita, kunnes kastike on suurustunut. Lisää kastikkeeseen parmesanraaste. Kun juusto on sulanut, mausta kastike suolalla, mustapippurilla ja muskottipähkinällä.
Valmista tomaattikastike. Kuori ja hienonna sipuli ja valkosipulinkynnet. Lorauta oliiviöljyä kattilaan ja freesaa sipuleita siinä miedolla lämmöllä oreganon ja sokerin kanssa kymmenisen minuuttia. Lisää sitten joukkoon tomaattimurska. Keitä kastiketta kasaan kymmenisen minuuttia. Mausta suolalla ja mustapippurilla. Tee kastikkeesta tasaista sauvasekoittimella tai blenderissä.
Leikkaa lasagnen kasvikset noin sentin paksuisiksi siivuiksi. Grillaa ne pienissä erissä parilapannulla. Valuta artisokansydämet, leikkaa ne puoliksi ja grillaa. Mausta grillatut vihannekset suolalla ja mustapippurilla.
Levitä voidellun uunivuoan pohjalle ensin hieman bechamel-kastiketta, sitten lasagnelevyjä, sitten tomaattikastiketta ja grillattuja vihanneksia. Sitten taas bechamelia jne. Voit joko sekoittaa kasvikset tai tehdä oman kerroksen kustakin kasviksesta. Viimeisen kerroksen muodostaa lasagnelevyt, bechamel-kastike, parmesanraaste ja viipaloitu mozzarella.
Paista 175 asteessa n. 30-45 minuuttia. Anna vetäytyä folion alla 10 minuuttia ja tarjoile raikkaan salaatin kera.
juustokesäkurpitsalasagnelatva-artisokkamunakoisopaprikatomaattivege